# Tlačová správa

Bratislava + 3. júna 2020

**Slovensko napreduje v sčítaní domov a bytov v spolupráci so samosprávami.**

**V júli 2020 pokračovala prvá fáza najrozsiahlejšieho štatistického zisťovania - projekt SČÍTANIA OBYVATEĽOV, DOMOV A BYTOV 2021 (SODB 2021). Po druhom mesiaci sčítania už tri slovenské kraje sčítali domy a byty takmer na 30 %. Veľkou obcou, ktorá finalizuje sčítanie, je Dunajská Lužná a prvým mestom nad 10-tisíc obyvateľov, ktoré sčítalo byty, je Revúca.**

**Druhý mesiac sčítania domov a bytov**

Od prvého mesiaca sčítania domov a bytov sú v systéme zapojené všetky obce SR v celkovom počte 2 927 obcí. **K 31. 7. 2020 bolo sčítaných už 20, 6 % bytov na Slovensku.**

Najrýchlejšie napreduje sčítanie domov a bytov v Nitrianskom kraji, Trnavskom kraji a Banskobystrickom kraji, kde sčítali okolo 30% bytov. V rámci Slovenska už máme 13 obcí, ktoré sčítali byty úplne. Najviac ich je v Prešovskom kraji. Sú to obce Cabov, Havranec, Kružlová, Lesnica a Veľká Franková. V Banskobystrickom kraji sú to obce Baláže, Gemerské Dechtáre a Železná Breznica. Trnavský kraj zastupuje obec Chtelnica. V Bratislavskom kraji sú to menšie obce Kaplna a Nový Svet.

**Veľkou obcou, ktorá sa blíži k finalizácii sčítania, je Dunajská Lužná, ktorá mala ku dňu 31. 7. 2020 sčítaných takmer 99 % bytov. V obci je takmer 4 000 bytov a ako uviedol starosta obce Dunajská Lužná Štefan Jurčík:**

*„Základom na rýchle sčítanie bol poriadok v stavbách a dobrá práca našich zamestnancov, ktorí pracujú so súpisnými číslami a mali veľký prehľad o obci Dunajská Lužná. Patrí im moja vďaka. Pre Dunajskú Lužnú je Sčítanie obyvateľov domov a bytov 2021 veľmi dôležitý projekt. Naša obec je známa komplikovanou dopravnou situáciou a práve SODB 2021 je dobrý odrazový mostík na jej riešenie. Veľa obyvateľov, ktorí tu majú nehnuteľnosť, si neuvádza v obci trvalý pobyt. Vďaka sčítaniu*

*domov a bytov už teraz vieme, že máme v obci  približne o 3 000 obyvateľov viac, ako uvádza trvalý pobyt. Oficiálne máme na trvalom pobyte okolo 7 450 ľudí, ale na základe sčítania domov a bytov toto číslo môže presiahnuť aj 10 000 obyvateľov, ktorí denne do Dunajskej Lužnej cestujú.*

*Pre nás bude SODB 2021 nosným odrazovým mostíkom na budovanie novej infraštruktúry a dopravy do obce. Či už cestnej infraštruktúry, alebo posilnenie integrovanej dopravy do obce.“*

K 100 % sčítaných bytov sa blíži ako prvé na Slovensku aj mesto Revúca, ktoré má viac ako 6 500 bytov a patrí k veľkým mestám nad

10-tisíc obyvateľov.

**Primátor mesta Revúca Ing. Július Buchta:**

## *„Veľmi ma teší, že v prvej fáze Sčítanie obyvateľov, domov a bytov 2021, ktoré je zároveň historicky prvýkrát riešené integrovaným plne elektronickým systémom, ako mesto nad 10 000 obyvateľov zastávame prvenstvo. Že sa nám v tak krátkej dobe od spustenia najrozsiahlejšieho projektu Štatistického úradu SR, podarilo uskutočniť sčítanie domov a bytov na 99 percent. A to práve vďaka dobrej vzájomnej spolupráci zamestnancov Mestského úradu so správcovskými spoločnosťami.*

## *Som rád, že toto sčítanie je založené na informáciách z existujúcich administratívnych zdrojov, bez akýkoľvek papierových formulárov, čím nezaťažujeme obyvateľov mesta, no napriek tomu získame komplexný prehľad o formách vlastníctva bytov, o počte neobývaných bytov, o tom, či občania preferujú menšie byty, resp. celkovo sa nám podarí nadobudnúť informácie, ktoré sa zameriavajú na súčasnú kvalitu bývania a vyjadrujú potrebu budovania nového bývania.*

## *Pretože práve tieto spracované údaje nám pomôžu pri rozvoji mesta, nielen ako podklad pre územné plánovanie, ale najmä pri riešení bytovej a parkovacej politiky, ktorú máme v zámere naštartovať formou výstavby nových parkovacích plôch a nájomných bytových domov.“*

**Ľudmila Ivančíková, generálna riaditeľka Sekcie sociálnych štatistík a demografie ŠÚ SR:** *„Sčítanie prebieha v súčinnosti s obcami a priebežne riešime otázky, ktoré vznikajú. Môžem konštatovať, že aj napriek letu, sčítanie prebieha kontinuálne a obce naplno pracujú. Pre projekt je podstatné, aby boli všetky údaje aktuálne k rozhodujúcemu okamihu sčítania, t. j. k 1. 1. 2021,“* zdôraznila.

Prvá fáza SODB 2021 je realizovaná v spolupráci so samosprávami, zameraná na sčítanie domov a bytov. Mestá, obce a mestské časti Bratislavy a Košíc v priebehu takmer deväť mesiacov dôsledne a prvýkrát elektronicky zaznamenajú údaje približne o troch miliónoch bytoch na Slovensku. Samotné sčítanie domov a bytov sa realizuje do 12. 2. 2021. Po tomto termíne nastáva druhá fáza projektu - sčítanie obyvateľov.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SČÍTANIE OBYVATEĽOV, DOMOV A BYTOV 2021 (SODB 2021) - POTREBNÉ INFORMÁCIE**

- 1. fáza projektu - **Sčítanie domov a bytov** v období od1. júna 2020 do 12. februára 2021.

- 2. fáza projektu - **Sčítanie obyvateľov** v období od 15. februára 2021 do 31. marca 2021.

**Základné otázky a odpovede k sčítaniu domov a bytov:**

**Na Slovensku sa  doteraz uskutočňovalo tradičné sčítanie. V roku 2021 bude ako integrované sčítanie. V čom je základný rozdiel?**

Základný rozdiel je v tom, že sa budú využívať okrem údajov od obyvateľov aj údaje z rôznych zdrojov (administratívnych zdrojov údajov). Obyvatelia sa na sčítaní domov a bytov nebudú zúčastňovať. Sčítanie domov a bytov sa už začalo 1. 6. 2020 a trvá do 12. februára 2021. V druhej fáze sa sčítavajú obyvatelia a to od 15. 2. 2021 do 31. 3. 2021. Sčítanie je jedinečné svojou online elektronickou formou v prvej aj

druhej fáze. Na oboch fázach veľmi úzko spolupracujeme so samosprávou.

**Sčítanie domov a bytov sa koná podľa nového konceptu, teda bez účasti obyvateľov?**

Áno, ide o elektronické sčítanie, ktoré realizuje samospráva. Pred začiatkom sčítania Štatistický úrad SR pripravil podklady a predvyplnil obciam existujúce údaje, určených zamestnancov obcí sme zaškolili a majú k dispozícii videá, dokumenty a školiace materiály. S údajmi teda v obciach pracujú výlučne zaškolené osoby, ktoré majú prístup do systému. Tým, že bola mimoriadna situácia z dôvodu COVID-19, pristúpili sme k e-learningovej forme školenia a vyškolili sme v krátkom čase 5 313 osôb. Do elektronického systému sčítania sa nám k dnešnému dňu zapojili všetky obce.

**Aké informácie prinesie sčítanie domov a bytov?**

**+** Zistíme, koľko bytov a domov na Slovensku pribudlo.

**+** Získame prehľad o formách vlastníctva bytov.

**+** Budeme vedieť počty a podiely neobývaných bytov v regiónoch.

**+** Zistíme, ako Slováci bývajú, či preferujú za poslednú dekádu menšie byty,alebo naďalej väčšie a ako sa táto preferencia líši podľa regiónov.

**+** Nadobudneme nové podrobnejšie informácie o obnove budovy z pohľadu obvodového plášťa, strechy a okien.

**+** Dozvieme sa, koľkopodlažné domy u nás prevládajú.

**+** Zistíme napojenie bytov na vodu, plyn a kanalizáciu.

**+** Získame prehľad o zdrojoch tepla aj to, či centrálne zásobovanie teplom víťazí nad potrebou vlastného kúrenia.

**Ako napríklad môže Slovensko využiť údaje zo sčítania?**

**+** Na plánovanie novej infraštruktúry a budovanie ciest.

**+** Na plánovanie budovania nových materských škôl, predškolských zariadení a základných škôl.

**+** Na plánovanie zriadenia nových stacionárov pre dôchodcov.

**+** Na plánovanie budovania nájomných bytov a ich reálna potreba v konkrétnych regiónoch SR.

SODB 2021 je súčasťou celosvetového programu populačných, domových a bytových zisťovaní, uskutočňujúcich sa pod záštitou Európskej únie a Organizácie Spojených národov. Na Slovensku má viac

ako 100-ročnú tradíciu. V EÚ sa realizuje vo všetkých členských štátoch v referenčnom roku 2021. Základné výsledky SODB 2021 budú

zverejnené do konca roku 2022 a výsledky pre medzinárodné porovnania EÚ krajín najneskôr do konca roku 2024. Informácie k SODB nájdete na adrese [www.scitanie.sk](http://www.scitanie.sk).

Podmienky upravuje osobitný zákon č. 223/2019 o sčítaní obyvateľov, domov a bytov v roku 2021 a opatrenia ŠÚ SR.